《桂枝香 寄怀白下何次德孝廉》
清代·华胥

新凉时节。怅秣陵潮远，鸣鸡天末。蓼雨颦波，不尽闲愁相接。

断末岂为西风老，伴孤吟、一枝凄绝。雁绳横写，夕阳明处，乱峰残缺。

曾倚艇、春江烟阔。想百尺朱楼，暮帘时戛。燕子身轻，何事不随花月。

乌衣玉尘风流在，尽年年、负他桃叶。几时问渡，秦淮听数，旗亭歌阕。

作者简介：清江苏无锡人，字羲逸。画人物仕女，密致而不流于刻划，与恽寿平花卉、王翚山水并称。兼工水墨山水。